projecte-aina/catalan_government_crawling huggingface dataset:
L'ACCD i l'AECID signen un protocol d'actuació per col·laborar en el primer acord de cooperació delegada europea on participa Catalunya.
La primera actuació s'emmarca en un projecte de la Unió Europea a Tunísia.
Amb la cultura i l'esport com eines estratègiques per al desenvolupament, les dues agències implementaran un projecte per valor de 15 milions d'euros destinat als joves més vulnerables del país nord-africà.
L' Agència Catalana de Cooperació al Desenvolupament (ACCD) i l' Agència Espanyola de Cooperació Internacional per al Desenvolupament (AECID) s'han aliat per dur a terme un projecte a Tunísia destinat a la joventut de major vulnerabilitat a través d'iniciatives culturals i d'esports.
Es tracta del major acord de cooperació delegada de la Unió Europea a Tunísia, per un valor de 15 milions d'euros, que serà liderat per l'AECID, el British Council i l'ACCD, que aportarà la seva expertesa en el camp de polítiques públiques en matèria d'esports i desenvolupament.
Amb l'objectiu d'avançar en la cooperació delegada, l'ACCD i l'AECID han signat aquest dilluns el Protocol General d'Actuació com a marc general que donarà cobertura a l'acord entre les dues agències per col·laborar a Tunísia en el Projecte EY4Youth en l'àmbit de la cultura i l'esport.
L'acte de signatura ha estat presidit per la directora de l'ACCD, Carme Gual, i la secretària d'Estat de Cooperació Internacional del Govern espanyol, Ángeles Moreno.
El projecte EU4Youth té com a finalitat la inclusió de la població juvenil de major vulnerabilitat a través d'iniciatives culturals i d'esport, elements que són factors de desenvolupament.
L'ACCD i l'AECID promouran fórmules per a escoltar i fer sentir la veu de la joventut tunisenca mitjançant la seva implicació en activitats públiques locals.
Tunísia és un dels països prioritaris de la cooperació catalana, on l'ACCD ja actua amb iniciatives per la inclusió de joves i dones vulnerables en processos de governança del desenvolupament local i regional, a través del Programa de Desenvolupament de les Nacions Unides (PNUD), així com el foment de la participació de la joventut amb actuacions amb Medcities i també amb la Lliga Tunisenca de drets de l'Home.
El projecte es troba en fase embrionària, i la signatura d'aquest Protocol General d'Actuació estableix la voluntat d'ambdues parts de col·laborar i avançar a mesura que el projecte es vagi concretant.
L'Agència Catalana de Cooperació al Desenvolupament dona suport a l'ONG catalana Medicus Mundi en una campanya de sensibilització contra la violència vers les dones amb els ministeris de Gènere, Salut i Interior de Moçambic.
El projecte té per objectiu contribuir a la construcció d'una societat més justa i equitativa que garanteixi el dret a una vida lliure de violència vers les dones a la ciutat de Maputo.
L'informe del Ministeri de Salut de Moçambic Inquérito Demográfico e de Saúde 2011 revela que el 38,5% de les dones del medi urbà han patit o pateixen violència física i el 16,4% reconeixen haver sofert violència sexual.
Les xifres a l'entorn rural se situen en el 30,8% i el 10,2% respectivament.
D'altra banda, un terç de les dones moçambiqueses que han participat en l'estudi reconeixen el maltractament com una pràctica acceptable.
Per tal de contribuir a mitigar aquesta percepció, Medicus Mundi ha col·laborat amb el Govern de Moçambic per elaborar una campanya d'espots de televisió i ràdio i cartells impresos.
Els materials comunicatius posen l'èmfasi en conductes molt esteses com les relacions sexuals forçoses, els matrimonis infantils i els tocaments, promovent la responsabilització de les comunitats i convidant les víctimes a denunciar aquestes pràctiques.
La iniciativa s'emmarca en el programa per a la defensa, la garantia i l'exercici d'una vida lliure de violència vers de les dones de Maputo, finançat per l' Agència Catalana de Cooperació al Desenvolupament a Medicus Mundi en la convocatòria de programes de cooperació 2017-2018.
La perspectiva de gènere és un eix transversal de la cooperació catalana, i està present en la pràctica totalitat de les actuacions finançades per l' ACCD.
D'altra banda, a Moçambic l'Agència co-presideix, al costat del Ministeri de Gènere, Infància i Acció Social, el Grup de Coordinació de Gènere.
Aquest espai reuneix els punts focals en matèria de gènere de la resta de ministeris del Govern de Moçambic, organismes multilaterals i altres donants internacionals, i actors de la societat civil implicats en els drets de les dones i les polítiques públiques de gènere en el país.
Imatge d'arxiu de la reunió extraordinària del Comitè Català d'Ajut Humanitari d'Emergències per la crisi humanitària a Moçambic que es va celebrar el 2 d'abril
L'actualització de les bases permet pal·liar una part dels efectes de la crisi de la COVID-19 sobre les actuacions de les entitats catalanes finançades a les convocatòries de subvencions de 2019.
El Diari Oficial de la Generalitat de Catalunya (DOGCD) ha publicat dues resolucions que modifiquen les bases reguladores de les convocatòries de subvencions actualment en curs: projectes 2019 i programes 2019-2020.
Aquestes modificacions s'emmarquen dins de les mesures de flexibilització que ha aprovat l'ACCD per tal de garantir la viabilitat dels projectes i programes en curs, tant a Catalunya com als països socis de la cooperació catalana.
Les mesures de flexibilització eren necessàries per dos motius.
En primer lloc, perquè la incidència de la pandèmia era impossible de preveure en el moment de formulació, presentació i aprovació dels projectes i programes del 2019 i, per tant, calia introduir mesures que evitessin perjudicis sobrevinguts a les entitats beneficiàries.
I, en segon lloc, perquè la gran majoria de les actuacions finançades a finals de 2019 tot just iniciaven la seva implementació, d'aquí que calgués aprovar unes mesures que, sempre que fos possible, facilitessin la reorientació dels projectes i programes.
Entre les mesures aprovades cal destacar:
En cas de dubte, les entitats interessades es poden posar en contacte amb el personal tècnic de l'ACCD.
Declaració conjunta de les cooperacions descentralitzades davant la crisi de la COVID-19
La cooperació descentralitzada per al desenvolupament –aquella que realitzem les administracions subestatals- fa més de 30 anys que transforma les vides i mirades de moltes persones i comunitats tant en territoris i països empobrits com en el nostre entorn proper.
I ho ha fet fonamentant una col·laboració sòlida entre institucions públiques a tots els nivells i organitzacions socials, així com promovent la formació de la ciutadania responsable i compromesa amb els reptes globals.
L'emergència sanitària provocada per la COVID-19 ha modificat radicalment els estils de vida i les relacions socials, tant en l'àmbit local com global.
Ha posat en qüestió, novament, un sistema socioeconòmic i de governança incapaç de donar respostes a les necessitats de totes les persones, i que ha posat al límit el planeta.
Per això, és evident que la cooperació i la col·laboració són imprescindibles.
En aquest marc, avui dia 25 de maig, els representants de les 17 comunitats autònomes si la Confederació de Fons de Cooperació, independentment del nostre color polític i reforçant l'aposta pel consens que ha d'acompanyar la política de cooperació per al desenvolupament, presentem aquesta declaració conjunta sobre oportunitats, reptes i propostes imprescindibles per a promoure el desenvolupament sostenible en un món complex, canviant i interdependent, que situï en el centre el benestar i una vida digna per a totes les persones i les futures generacions.
A partir de les nostres experiències, dels nostres aprenentatges i de les reflexions conjuntes, compartim les següents propostes per prendre decisions a partir d'ara:
La COVID-19 ha impactat a les societats de manera contundent i accelerarà una transformació global a tots els nivells econòmics, socials i polítics.
Des de la cooperació defensem els principis democràtics fonamentals per garantir els drets humans de totes les persones, especialment les més vulnerables, la justícia, el desenvolupament individual i col·lectiu, els respecte pel medi ambient i la pau.
Per això les comunitats autònomes i ens locals apostem per consolidar aliances i consensos polítics i socials que permetin a la cooperació continuar invertint i contribuir a garantir un present i un futur sense deixar ningú enrere.
Perquè de la crisi se'n surt cooperant.
La participació dels governs regionals en el desenvolupament sostenible és fonamental per assolir els Objectius de Desenvolupament Sostenible (ODS), en conferir eficàcia i legitimació a les polítiques clau per a l'assoliment de l'Agenda 2030 per al Desenvolupament Sostenible.
Els governs regionals asseguren la governança a múltiples nivells, reforçant la coherència entre el desenvolupament local, estatal i global.
L'Agenda 2030 ofereix un marc comú que fa més visible la contribució de les regions al desenvolupament sostenible.
La Direcció General de Cooperació al Desenvolupament (DGCD), l'Agència Catalana de Cooperació per al Desenvolupament (ACCD) i el Programa de les Nacions Unides per al Desenvolupament (PNUD) han unit els seus esforços per promoure el paper específic dels governs regionals en l'Agenda 2030.
Aquesta col·laboració ha fet possible l'estudi "Suport a les polítiques, efectivitat i legitimació en la localització dels ODS", realitzat pels investigadors Francisco J. Granados i Andrea Noferini a l'Institut Barcelona Estudis Internacionals (IBEI).
L'estudi examina com la implementació de l'Agenda 2030 pot beneficiar-se de les capacitats dels governs regionals per enfortir l'eficàcia i la legitimació dels processos de desenvolupament i, per tant, generar el suport a les polítiques públiques necessari per a la implementació dels ODS.
L'anàlisi se centra en tres elements - la participació dels actors, el seguiment, i la coordinació institucional - que són fonamentals per promoure el suport a les polítiques mitjançant el foment de l'eficàcia i la legitimació.
L'estudi també sosté que els governs regionals estan ben posicionats per assegurar l'assoliment de l'Agenda 2030, donades les seves competències polítiques, la seva posició dins de l'administració i la seva capacitat per fer partícips els actors locals al llarg de totes les etapes del cicle de la política públilca.
A partir d'aquestes premisses, s'arriba a la conclusió que els governs no-centrals poden ajudar a elaborar polítiques pertinents per als ODS en les quatre fases d'aquest cicle: establiment de l'agenda; formulació de polítiques; implementació; i seguiment i avaluació.
L'estudi es pot consultar íntegrament en línia.
Els seus autors també n'han publicat un article que resumeix les principals conclusions al web Regions4 Sustainable Development.
Finalment, la col·laboració entre l'ACCD, la DGCD i el PNUD ha fet possible també un vídeo que destaca els elements concrets que fan dels governs regionals actors clau per aplicar l'Agenda 2030 i aconseguir el desenvolupament sostenible en els seus territoris.
El representant a Moçambic de l'Agència Catalana de Cooperació al Desenvolupament, Javier Calderón, es reuneix amb el governador d'Inhambane, Daniel Francisco Chapo, per a presentar les actuacions de la cooperació catalana a la província.
Moçambic està immers en un procés de descentralització.
Les primeres eleccions provincials a la història del país van tenir lloc el mes d'octubre de 2019.
Per primer cop, la població va poder elegir via sufragi universal directe els governadors provincials.
La reunió entre l'ACCD i Daniel Francisco Chapo ha servit per repassar l'actual situació de pandèmia en aquesta regió prioritària de la cooperació catalana a Moçambic.
Hi ha participat també el director provincial de Salut i la directora Provincial de Gènere, Infància i Acció Social.
L'ACCD hi ha presentat el projecte d'Arquitectura sense Fronteres per a l'enfortiment dels mecanismes de protecció i assistència, institucionals i comunitaris, per garantir el dret a la salut de col·lectius en situació d'especial vulnerabilitat davant la COVID-19.
Aquesta iniciativa ha estat finançada a través de la crida del Comitè Català d'Ajut Humanitari d'Emergència, convocat el maig del 2020.
També s'hi ha pogut compartir reflexions sobre el projecte "Sustainable, Inclusive and Resilient Inhambane Province", presentat tot just fa uns dies a la Comissió Europea en el marc de la convocatòria Local Authorities: Partnerships for sustainable cities 2020.
Si s'aprova, aquest projecte permetrà donar suport al procés de descentralització a la província d'Inhambane i articular planificacions urbanes de mitigació i adaptació al canvi climàtic, amb mesures de formació i inversió en infraestructures als principals nuclis poblacionals de la regió.
Inhambane és una província costanera al sud del país amb més del doble de superfície de Catalunya i una població de 1.496.824 habitants, segons dades del cens de 2017.
La cooperació catalana hi treballa des de fa quinze anys amb resultats tangibles especialment en els sectors de salut: atenció primària de salut, salut comunitària, salut materna infantil; també treballa la prevenció i eradicació de la violència de gènere.
Hi actua tant en modalitat bilateral com multilateral i a través de convocatòries de projectes i programes.
En aquests moments, l'ACCD dona suport a organitzacions com Ulls del Món, Enginyeria sense Fronteres i Arquitectura sense Fronteres.
Imatge d'arxiu de la reunió extraordinària del Comitè Català d'Ajut Humanitari d'Emergències per la crisi humanitària a Moçambic que es va celebrar el 2 d'abril
El termini per a presentar propostes a la convocatòria anual de l'Agència Catalana de Cooperació al Desenvolupament s'obre el 16 de setembre. ­El divendres 18 tindrà lloc una sessió informativa virtual per a explicar els detalls de la convocatòria.
La convocatòria anual de projectes de desenvolupament i educació per al desenvolupament de l'Agència Catalana de Cooperació al Desenvolupament s'ha publicat aquest dimarts al Diari Oficial de la Generalitat de Catalunya.
La publicació dóna el tret de sortida a la presentació de sol·licituds -exclusivament de manera telemàtica- a partir del dimecres 16 de setembre.
En la pàgina de la convocatòria de projectes 2020 trobareu les bases reguladores, la convocatòria, i tota la informació relacionada.
L'ACCD ha organitzat una sessió informativa per a explicar els detalls de la convocatòria a totes aquelles persones i entitats que estiguin interessades a presentar una proposta.
La sessió serà en format virtual, i per assistir-hi cal inscriure's a través del formulari d'assistència.
Les tecnologies de la informació i la comunicació permeten un ventall gairebé infinit de possibilitats per a les entitats de la cooperació al desenvolupament i el tercer sector en general.
Aquesta jornada de formació té per objectiu oferir una caixa d'eines actualitzada i adaptada a la realitat de les entitats.
És una iniciativa de l'Agència Catalana de Cooperació al Desenvolupament amb la col·laboració de LaFede.cat.
L'acte "Economies Transformadores: Comerç just, finances ètiques i economia social i solidària" s'emmarca en el programa 'Biblioteques Sense Fronteres, compromeses amb un món més just'.
La tercera edició del programa Biblioteques Sense Fronteres, compromeses amb un món més just, porta les noves economies transformadores a les biblioteques de Catalunya.
Amb la col·laboració de La Coordinadora pel Comerç Just i les Finances Ètiques, ciutats i viles d'arreu del país han acollit des del mes de setembre exposicions, tallers, contacontes i xerrades sobre l'economia social i solidària.
El 16 de desembre celebrem un acte obert a la Biblioteca Pública de Tarragona, durant el qual aprofundirem en els conceptes claus de les economies transformadores, el comerç just i les finances ètiques, de la mà d'entitats i persones expertes com el Fòrum Social de les Economies Transformadores, LaCoordi, i CoopCamp.
L'acte tindrà lloc el dilluns 16 de desembre de 2019 de 18 h a 19.15 h a la Biblioteca Pública de Tarragona (carrer de Fortuny, 30).
El programa Biblioteques Sense Fronteres, compromeses amb un món més just, és una iniciativa del Servei de Biblioteques del Departament de Cultura i l'Agència Catalana de Cooperació al Desenvolupament del Departament d'Acció Exterior, Relacions Institucionals i Transparència.
El 18 de desembre presentem públicament la "Diagnosi sobre les capacitats i pràctiques del sector de la cooperació al desenvolupament català en matèria de sostenibilitat, medi ambient i canvi climàtic".
Es tracta d'un estudi impulsat per l'Agència Catalana de Cooperació al Desenvolupament amb la col·laboració i suport de la Secretaria de Medi Ambient i Sostenibilitat de la Generalitat de Catalunya, Lafede.cat, la Coordinadora d'ONGS i altres moviments solidaris de Lleida, la Coordinadora d'ONG Solidàries / CeDRe de Girona, i la Xarxa de Cooperació del Sud de Catalunya.
L'Agència Catalana de Cooperació al Desenvolupament ha impulsat la diagnosi amb l'objectiu de revisar allò que s'ha fet i prioritzat des de l'ACCD, conèixer l'estat de la qüestió en el sector de la cooperació catalana, i fer valdre les experiències, aliances i instruments rellevants.
El document proposa orientacions i recomanacions operatives que permetran integrar la sostenibilitat ambiental en la política de cooperació al desenvolupament.
La diagnosi ha estat elaborada per la consultoria independent Lavola, i ha comptat amb la col·laboració i suport de la Secretaria de Medi Ambient i Sostenibilitat de la Generalitat de Catalunya, així com de Lafede.cat, la Coordinadora d'ONGS i altres moviments solidaris de Lleida, la Coordinadora d'ONG Solidàries / CeDRe de Girona, i la Xarxa de Cooperació del Sud de Catalunya.
La presentació oficial de la diagnosi i les recomanacions operatives que se'n desprenen ha tingut lloc el 18 de desembre al Recinte Modernista de Sant Pau, Barcelona.
Podeu descarregar el document sencer a continuació:
El dimarts 28 de gener tindrà lloc al Palau Centelles l'acte públic 'Visió 2030.
La contribució catalana al desenvolupament global'.
Durant la trobada es presentaran els resultats del procés participatiu impulsat per explorar els reptes i les oportunitats de l'Agenda 2030 i els Objectius de Desenvolupament Sostenible per a la cooperació catalana i construir una visió per al futur.
Catalunya és un país compromès amb la pau, els drets humans i la governança.
Amb el convenciment que cal seguir contribuint al desenvolupament global de manera més decidida que mai, la Generalitat de Catalunya va encetar l'any 2018 un procés participatiu per a generar una visió pròpia sobre com ha de treballar la cooperació al desenvolupament de Catalunya amb relació amb l'Agenda 2030 i els Objectius de Desenvolupament Sostenible (ODS), i alhora sustentar el Pla director de cooperació al desenvolupament 2019-2020, tot ampliant i diversificant les relacions, i identificant noves oportunitats de treball conjunt.
La sessió del dia 28 de gener estarà presidida pel conseller d'Acció Exterior, Relacions Institucionals i Transparència, Alfred Bosch i Pascual, i comptarà amb la participació del director general de Cooperació al Desenvolupament, Manel Vila i Motlló; del director general de Participació Ciutadana, Ismael Peña-López; i de la catedràtica de Sociologia, Marina Subirats.
Durant l'acte es presentarà el document que recull les aportacions del procés participatiu Visió 2030, i també el Pla director de cooperació 2019-2020, el primer pla director que s'ha alimentat de les idees i propostes del procés participatiu.
Per assistir a l'acte és imprescindible fer la inscripció, abans del divendres 24 de gener, a través del formulari següent.
Una vegada feta la inscripció, rebreu la invitació personalitzada, imprescindible per entrar al recinte del Palau de la Generalitat.
Primera trobada com a espai de confluència per compartir la reflexió sobre el rol de les institucions, la coherència entre el què fem aquí i el seu impacte global, les capacitats actuals i les necessitats formatives dins del tàndem emergència climàtica i cooperació internacional, tot afegint la nova variable de la COVID-19.
L'Agència Catalana de Cooperació al Desenvolupament va impulsar una diagnosi l'any 2019 per conèixer l'estat de la sostenibilitat ambiental en el sector de la cooperació al desenvolupament a Catalunya, i fer valdre les experiències, aliances i instruments rellevants activades fins al moment.
La diagnosi recomanava, entre altres accions, la creació d'un espai de confluència que reunís els principals actors de la cooperació al desenvolupament.
Davant el context actual derivat de la COVID-19, la primera trobada d'aquest espai de confluència tindrà lloc en format virtual el 4 de juny de 10 a 12 hores, i reunirà l'Ajuntament de Barcelona, la Diputació de Barcelona, l'Àrea Metropolitana de Barcelona, i el Fons Català de Cooperació al Desenvolupament, l'Agència Catalana de Cooperació al Desenvolupament i la Direcció General de Cooperació al Desenvolupament, a més de totes les persones i entitats interessades en la temàtica.
La trobada tindrà una primera part introductòria de salutació per part de les institucions organitzadores, seguit d'una presentació de context; i una segona part dividida en grups de discussió i resposta a les preguntes plantejades sobre les necessitats de formació, el rol de les institucions, la coherència o les capacitats.
La diagnosi va ser elaborada per la consultoria independent Lavola, i va comptar amb la col·laboració i suport de la Secretaria de Medi Ambient i Sostenibilitat de la Generalitat de Catalunya, així com de Lafede.cat, la Coordinadora d'ONGS i altres moviments solidaris de Lleida, la Coordinadora d'ONG Solidàries / CeDRe de Girona, i la Xarxa de Cooperació del Sud de Catalunya.
Si teniu interès a participar en aquesta sessió, podeu omplir el formulari següent.
La inscripció prèvia és necessària per a rebre l'enllaç per assistir l'activitat.
Presentació del llibre "Vides contra el capital.
Lluites i exilis dels pobles de Mesoamèrica", un treball que pretén visibilitzar el nexe d'unió entre les causes de l'exili en els països on s'origina i les situacions a què les defensores i defensors de Mesoamèrica exiliades s'enfronten al nostre país.
Obrirà l'acte la directora de l'Agència Catalana de Cooperació al Desenvolupament, Carme Gual Via.
Amb la presència dels autors del llibre, Marc Iglesias i Berta Camprubí; els testimonis de Yolanda Oquelí (Guatemala), Carol Murcia (Hondures) i Castillo (Nicaragua) i la participació d' Alberto Guerrero de PBI.
Obrint espais per a la Pau - Catalunya.
Fi de l'acte amb música en viu a càrrec de Rosa Sánchez & Trio.
Aforament limitat a 65 persones que es designarà per ordre d'arribada.
El diagnòstic sobre les polítiques de cooperació al desenvolupament de les administracions públiques i de les associacions supramunicipals de Catalunya, encarregat per l'Agència Catalana de Cooperació al Desenvolupament, ofereix una visió sobre l'estat actual de les diferents cooperacions públiques a Catalunya.
Aporta també elements i recomanacions que enriqueixen la reflexió de la Generalitat de Catalunya al voltant de l'abast i l'estratègia de coordinació i complementarietat entre actors.
Finalment, és una passa decidida cap a l'alineament de l'Ajut Oficial al Desenvolupament català amb els Objectius de Desenvolupament Sostenible (ODS) i la dinamització de l'incipient procés de territorialització dels ODS a casa nostra.